Jogurt xukatu

Jogurt xukatua, eta jatorriaren arabera halaber labne edo jogurt grekoa, gazura kendu zaion jogurta da, ondorioz lodiagoa dena xukatu gabeko jogurt normala baino eta, aldi berean, zapore garratza mantentzen duena. Jatorrizko errezetan ardi-, behi- edo nahasketa-esnea erabiltzen da, baina jogurt xukatu komertzialean behi-esnea soilik erabili ohia da. Sarri, platerak prestatzeko erabiltzen da, hala nola borani persiarra, mutabbal arabiarra, shrikhand indiarra, tarator turkiarra edo tzatziki greziarra. Islandian antzeko produktu bat egiten da, skyr izenekoa.

1980ko hamarkadatik aurrera sartu zen Mendebaldeko merkatuetan, jogurt greko izenarekin, eta kontsumitzaileen artean arrakasta izan zuen. Xukatzean laktosa zati bat kentzen denez, jogurt xukatuak azukre gutxixeago du ohiko jogurtak baino.

Ekoizpena


Metodo tradizionalean, jogurta oihalezko poltsetan xukatu behar da esnearen gazuraren zati bat kentzeko eta testura lodia lortzeko.

Aldiz, ekoizpen industrialean, zentrifugagailuak erabiltzen dira gazur kentze-prozesua bizkortzeko. Marka batzuek jogurt estandarrari esne-proteina kontzentratua eta lodigarriak (almidoiak, gomak) gehituz egiten dira, proteina gehiago izateko eta testura aldatzeko. Lege-hutsune baten ondorioz, ohikoa da testura lodia lortzea lipido gehigarriak erantsiz, hala nola esne-gaina, gurina edo esne-hautsa, edo esnea murriztuz (ura lurrunduz).

Nutrizio balioak

Jogurt xukatua aberatsa da proteina, kaltzio, iodo eta B12 bitaminatan. Xukatze prozesuak gazura eta laktosa likidoa ezabatzen ditu, eta proteina-eduki handiagoa sortzen du. FAOren arabera jogurt xukatuak gutxienez % 5,6ko proteina izan behar du, xukatu gabearen % 2,7arekin alderatuta. Jogurt xukatuak beste jogurt batzuek baino azukre gutxiago du.

Jogurtak mineral ugari ditu, eta esneak baino kaltzio, magnesio, potasio, fosforo eta zink gehiago. Hala era, xukatze prozesuan bitamina gehiago galtzen direla jogurt tradizionalean baino, bereziki bitamina hidrosolubleak: C bitamina, tiamina, erriboflabina, niazina, azido pantotenikoa, biotina, azido folikoa eta B12 bitamina, bai eta beta-karoteno formako A bitamina ere.

Ez dago araudi estandarrik jogurt kontzentratuen osaera gainbegiratzeko edo kontrolatzeko. Jogurt xukatuetan karbohidrato, gantz eta proteina edukia 1 eta 12, 0 eta 20 eta 3,3 eta 11 gramo artean dago hurrenez hurren.

Erreferentziak

Kanpo estekak

Kategoria:Jogurtak
Kategoria:Probiotikoak